REGOLAMENT TAL-KUMMISSJONI (KE) Nru 341/2006
ta’ l-24 ta’ Frar 2006
li jadotta l-ispeċifikazzjonijiet dwar il-modulu ad hoc ta’ l-2007 dwar inċidenti fuq il-post tax-xogħol u problemi fis-saħħa li għandhom x'jaqsmu max-xogħol previsti mir-Regolament tal-Kunsill (KE) Nru 577/98 u li jemenda r-Regolament tal-Kummissjoni (KE) Nru 384/2005
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta' stħarriġ kampjun dwar il-forza tax-xogħol fil-Komunità (1), b'mod partikolari l-Artikolu 4(2) tiegħu,
Billi:
(1)
Ir-Regolament tal-Kummissjoni (KE) Nru 384/2005 tas-7 ta’ Marzu 2005 li jadotta l-programm ta' moduli ad hoc, li jkopri s-snin 2007 sa l-2009, għall-istħarriġ kampjun tal-forza tax-xogħol ipprovdut mir-Regolament tal-Kunsill (KE) Nru 577/98 (2) jinkludi modulu ad hoc dwar inċidenti fuq il-post tax-xogħol u problemi fis-saħħa li għandhom x'jaqsmu max-xogħol.
(2)
Ir-Reżoluzzjoni tal-Kunsill Nru 2002/C 161/01 tat-3 ta’ Ġunju 2002 dwar strateġija ġdida tal-Komunità dwar is-saħħa u s-sigurtà fil-post tax-xogħol 2002-2006 (3) sejħet lill-Kummissjoni u lill-Istati Membri biex iżidu x-xogħol fl-armonizzazzjoni ta’ l-istatistiċi dwar inċidenti fuq il-post tax-xogħol u l-mard fuq il-post tax-xogħol, sabiex ikun hemm disponibbli data kumparabbli li minnha tista’ ssir eżaminazzjoni oġġettiva ta’ l-impatt u l-effettività tal-miżuri meħuda taħt l-istrateġija l-ġdida tal-Komunità.
(3)
Id-Direttiva tal-Kunsill (KEE) Nru 89/391 tat-12 ta’ Ġunju 1989 dwar l-introduzzjoni tal-miżuri li jinkoraġġixxu titjib fis-saħħa u s-sigurtà tal-ħaddiema fuq il-post tax-xogħol (4), tistipula li min iħaddem irid iżomm lista ta’ l-inċidenti fuq il-post tax-xogħol li jirriżultaw f’li l-ħaddiema ma jkunux tajba għax-xogħol għal aktar minn tlett ijiem u jridu jfasslu, għall-awtoritajiet responsabbli u skond il-liġijiet u/jew il-prattiki nazzjonali, rapporti dwar inċidenti fuq il-postijiet tax-xogħol li jsofru l-ħaddiema tiegħu. Fir-Rakkomandazzjoni tagħha fid-19 ta’ Settembru 2003 rigward l-iskeda Ewropea tal-mard (5) fuq il-post tax-xogħol il-Kummissjoni rrakkomandat li l-Istati Membri għandhom jiżguraw li l-każijiet kollha fuq il-postijiet tax-xogħol jiġu rrapportati u għandhom b'mod progressiv jagħmlu l-istatistiċi tagħhom fuq il-mard fuq il-post tax-xogħol kompatibbli ma' l-iskeda Ewropea, skond ix-xogħol li jsir fis-sistema ta' l-armonizzar ta' l-istatistiċi Ewropej fuq il-mard fuq il-post tax-xogħol. Il-Komunikazzjoni tal-Kummissjoni tal-11 ta’ Marzu 2002 (6) dwar strateġija ġdida tal-Komunità dwar is-saħħa u s-sigurtà fuq il-2002-2006 tissottolinea li l-informazzjoni dwar l-istatistika m'għandhiex tkopri biss inċidenti u mard fuq il-post tax-xogħol, il-kawżi tagħhom u l-konsegwenzi, imma għandha tintroduċi wkoll xi elementi kwantifikabbli relatati mal-fatturi ta' l-ambjent fil-post tax-xogħol li jistgħu joħolqu problemi. Id-data ta’ l-istatistika għandha tkun disponibbli wkoll għal fenomeni emerġenti, bħal ilmenti relatati ma’ l-istress jew problemi muskoluskeletali.
(4)
Huwa meħtieġ ukoll li tiġi aġġornata l-ispeċifikazzjoni tal-kampjun stipulat f'taqsima 1 ta' l-Anness tar-Regolament (KE) Nru 384/2005, sabiex ikun żgurat li l-kampjun disponibbli fil-modulu jiżvela affarijiet kemm jista' jkun.
(5)
Il-miżuri pprovduti f'dan ir-Regolment huma skond l-opinjoni tal-Kumitat tal-Programmi Statistiċi,
ADOTTA DAN IR-REGOLAMENT
Artikolu 1
Lista dettaljata ta’ informazzjoni għandha tinġabar fl-2007 mill-modulu ad hoc dwar inċidenti fuq il-post tax-xogħol u problemi tas-saħħa relatati max-xogħol, meħtieġa għal Taqsima 1 għall-Anness tar-Regolament (KE) Nru 384/2005, għandu jkun kif stabbilit fl-Anness għal dan ir-Regolament.
Artikolu 2
Fit-taqsima 1 ta' l-Anness tar-Regolament (KE) Nru 384/2005, il-punt “Kampjun” huwa mibdul f’ dan li ġej:
“Kampjun
:
Il-medda ta' età speċifika għall-kampjun ta' dan il-modulu huwa ta' persuni ta’ età ta’ 15-il sena jew akbar.”
Artikolu 3
Dan ir-Regolament għandu jidħol fis-seħħ fis-seba' jum wara l-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-24 ta’ Frar 2006.